RESOLUCIÓN do 27 de xullo de 2004 pola que se adxudican as axudas correspondentes ao Programa de Tecnoloxías da Construción e Conservación do Patrimonio convocadas no anexo IX, da Orde do 29 de decembro de 2003 (Diario Oficial de Galicia do 12 de xaneiro de 2004).
CONSELLERÍA DE INNOVACIÓN, INDUSTRIA E COMERCIO — III. OUTRAS DISPOSICIÓNS — 03/08/2004

Por orde da Consellería de Innovación, Industria e Comercio do 29 de decembro de 2003 (DOG nº 6, do 12 de xaneiro de 2004), convócanse as axudas para o ano 2004 correspondentes aos programas sectoriais de recursos naturais, tecnoloxías para a innovación e servizos ao cidadán do Plan Galego de Investigación, Desenvolvemento e Innovación Tecnolóxica e modifícanse, así mesmo, as bases correspondentes a estas axudas aprobadas pola orde da Consellería da Presidencia, Relacións Institucionais e Administración Pública do 22 e 29 de abril de 2002 (DOG do 30 de abril, 13 e 15 de maio). No anexo IX da devandita orde figuran as axudas correspondentes ao Programa de Tecnoloxías da Construción e Conservación do Patrimonio.
Na súa virtude, de acordo co establecido nas bases da citada orde de convocatoria, atendendo ás dispoñibilidades de crédito e por proposta elaborada pola comisión de selección prevista no punto 6 das bases da convocatoria, esta consellería
RESOLVE:
Primeiro.-Conceder as axudas para a realización de proxectos de investigación aplicada para realizaren grupos de investigación consolidados e de excelencia en universidades, organismos públicos de investigación e centros públicos de investigación da comunidade autónoma, aos beneficiarios que se relacionan no anexo I da presente resolución, nas
contías que se sinalan e polo período de tempo indicado, que se computará a partir do día seguinte ao da súa publicación no DOG.
Aqueles proxectos que figuran no dito anexo con autorización para contratar persoal, deberán realizar a dita contratación conforme as normas establecidas polas bases da convocatoria.
As axudas que se relacionan no anexo I comprenden a totalidade da subvención necesaria para a realización do proxecto, incrementada nun 10% destinado aos gastos institucionais que a súa execución lle supón ao organismo a que pertence o investigador responsable.
Segundo.-Conceder as axudas para a realización de proxectos de investigación industrial, innovación tecnolóxica, desenvolvemento precompetitivo ou proxectos de demostración para empresas, agrupacións de empresas e asociacións sen ánimo de lucro, aos beneficiarios que se relacionan no anexo II da presente resolución.
Os proxectos incluídos no anexo II que así o indican están cofinanciados nun 75% con fondos Feder-MAC na anualidade correspondente ao ano 2004.
Terceiro.-Conceder as axudas para dotación de laboratorios e departamentos de I+D de empresas, agrupacións de empresas e asociacións sen ánimo de lucro, aos beneficiarios que se relacionan no anexo III da presente resolución.
As axudas incluídas no anexo III están cofinanciadas nun 75% con fondos Feder-MAC.
Cuarto.-A Dirección Xeral de Investigación e Desenvolvemento adoptará as medidas necesarias para a instrución dos correspondentes expedientes de gasto.
Quinto.-A inobservancia por parte dos beneficiarios de calquera das bases establecidas na orde da convocatoria suporá a perda do dereito a percibir a subvención correspondente.
Sexto.-Contra esta resolución poderase interpoñer potestativamente recurso de reposición ante o mesmo órgano no prazo dun mes que se contará a partir do día seguinte ao da publicación desta resolución no Diario Oficial de Galicia. De non estimar a interposición deste recurso, poderase interpoñer recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación desta resolución no Diario Oficial de Galicia.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de xullo de 2004.
P.D. (Orde 21-1-2003, DOG do 27 de xaneiro)
Jesús Vázquez San Luis
Secretario xeral da Consellería de Innovación,
Industria e Comercio